b'\n_START_ARTICLE_\nGhetto\n_START_PARAGRAPH_\nGhetto tai getto on juutalaiskorttelin nimitys. Sana tuli alkujaan italian valimoa tarkoittavasta sanasta: vuonna 1516 Venetsian juutalaiset pakotettiin asumaan valimon alueelle, Venetsian ghettoon. Y\xc3\xb6ksi alueen portit suljettiin ja gheton asukkaat m\xc3\xa4\xc3\xa4r\xc3\xa4ttiin valvomaan niit\xc3\xa4. Suurimmillaan 1600-luvun lopussa pienell\xc3\xa4 suljetulla alueella asui 4\xc2\xa0000\xe2\x80\x935\xc2\xa0000 ihmist\xc3\xa4. Vuonna 1797 Napoleonin joukot purkivat gheton portit, mik\xc3\xa4 aloitti juutalaisten emansipaation. Venetsian ghetto oli ensimm\xc3\xa4inen suljettu alue, jonne juutalaiset eristettiin. Siit\xc3\xa4 sana \xe2\x80\x9dghetto\xe2\x80\x9d tuli my\xc3\xb6hemmin viittaamaan muuallakin juutalaisten asuinalueisiin. N\xc3\xa4m\xc3\xa4 toisaalta hakeutuivat yhteen, toisaalta etenkin Euroopassa heid\xc3\xa4t haluttiin usein erist\xc3\xa4\xc3\xa4 kristillisest\xc3\xa4 valtav\xc3\xa4est\xc3\xb6st\xc3\xa4._NEWLINE_Uuden merkityksen k\xc3\xa4site sai toisen maailmansodan aikana, kun Saksa pakkosiirsi miehitt\xc3\xa4miss\xc3\xa4\xc3\xa4n maissa juutalaisia ghettoihin v\xc3\xa4livaiheena ennen niin sanottua lopullista ratkaisua eli kuljettamista tuhoamisleireille ja siell\xc3\xa4 surmaamista (holokausti). Tosin jo ghetoissakin ihmisi\xc3\xa4 kuoli n\xc3\xa4lk\xc3\xa4\xc3\xa4n ja surmattiin rangaistukseksi sattumanvaraisesti. Tunnetuin ghetoista oli Varsovan ghetto, jonka saksalaiset tuhosivat l\xc3\xa4hes kaikkine siell\xc3\xa4 piileskelleine asukkaineen kansannousussa 1943. Toinen tunnettu natsiajan ghetto oli \xc5\x81\xc3\xb3d\xc5\xbain ghetto, josta selvisi hengiss\xc3\xa4 vain muutama sata ihmist\xc3\xa4. Puolassa ensimm\xc3\xa4inen ghetto oli Piotrk\xc3\xb3w Trybunalskissa.'